LESTIJÄRVEN KUNTA LAUSUNTO

Lestintie 39,

69440 LESTIJÄRVI 23.04.2018

puh: 06-8889111

**METSÄHALLITUS**

**PL 94**

**01301 VANTAA**

**Lausuntopyyntönne 28.03.2018 (MH 1806/2017/06.02.01)**

**LAUSUNTO METSÄHALLITUKSEN KESKI- JA POHJOIS-POHJANMAAN LUONNONVARASUUNNITELMASTA**

### Keski- ja Pohjois-Pohjanmaan luonnonvarasuunnitelma – hyviä tavoitteita mutta miten käytännössä?

Metsähallitus on Lestijärven kunnassa merkittävä toimija. Kunnan maa- ja vesipinta-alasta noin puolet on valtion. Aiemmin metsähallitus oli kunnassa myös merkittävä työllistäjä ja veronmaksaja, mutta nykyisin valtion maa- ja vesialueilla on suoraa merkitystä vain virkistyskäytön kannalta.

Pidämme metsähallitusta monin osin edistyksellisenä ja moniarvoisena metsätalouden harjoittajana. Esimerkiksi vähätuottoisten metsäojitusalueiden entisöinti, vesiensuojelu sekä luonto- ja kulttuuriarvojen huomioonottaminen ovat tähän saakka edistyneet valtion maalla selvästi yksityismetsätaloutta paremmin. Tämä näkyy myös luonnonvarasuunnitelman sisällössä ja tavoitteissa.

Tavoitteet ja käytäntö eivät kuitenkaan aina kohtaa ja juuri nyt tämä näkyy kansallispuistojen ulkopuolisten retkeilypalveluiden räikeänä alasajona. Metsähallituksen luontopalveluilta tuli Lestijärven kuntaan maaliskuussa yllättävä ilmoitus valtion retkeilyreittien, laavujen ja vastaavien rakenteiden purkamisesta kunnan alueelta, ellei näiden ylläpitoon löydy paikallisia tahoja. Samankaltainen retkeilypalveluiden alasajo on meneillään myös naapurikunnissamme Sievissä ja Reisjärvellä. Kaikissa näissä kunnissa metsähallitus harjoittaa huomattavaa metsätalouden liiketoimintaa. Lestijärven kunnassa säilyisi kaksi metsähallituksen laavua/kotaa, seitsemän purettaisiin pois, samoin 18 km ylimaakunnallista Peuran Polun retkeilyreittiä.

Syy nykytilanteeseen ei ole Luontopalveluiden henkilöstössä vaan metsähallituksen muuttuneessa organisaatiossa. Aiemmin virkistysrakenteita ylläpidettiin paikallisesti hoitoalueen toimesta ja osin metsätaloustuloilla. Metsähallituksen vakituiset metsurit tekivät tarpeellisia rakenteiden huoltoja tai henkilökunta toimi työnjohtajana työllistämisvaroin palkatuille. Nyt rakenteista vastaava Luontopalvelut on irrotettu omaksi budjettirahoitteiseksi yksikökseen ja budjetti on selkeästi alimitoitettu. Rahoitus riittää vain kansallispuistojen ylläpitoon.

Edellytämme, että metsähallituksen hallitus ja erityisesti sen ministeriöiden jäsenet puuttuvat osaltaan tähän kehitykseen ja pyrkivät estämään lähivirkistys- ja luontoliikuntamahdollisuuksien laajan alasajon. Luontopalveluiden budjetin on kyettävä turvaamaan palveluita myös kansallispuistojen ulkopuolella. Luontopalveluiden eriyttäminen omaksi budjettiyksikökseen ei ole ollut onnistunut ratkaisu. Luonnonvarasuunnitelmassa mainitaan muun muassa: ”Haemme uusia ratkaisuja metsureiden talviaikaiselle työllistämiselle. Työllistäminen talvihakkuissa ei ole mahdollista kustannustehokkuuden ja puunostajien mittavaatimusten vuoksi, joita ei nykyisellään voi hoitaa ilman tietojärjestelmäohjausta.” Ilmeisestikään metsureiden työllistäminen virkistysrakenteiden ylläpitoon ei ole enää mahdollista?

On muistettava, että puun myynti ei ole ainoa metsähallituksen tulonlähde mailtaan. Myös metsästys- ja kalastuslupia myydään laajasti - ja erityisesti muualle kuin kansallispuistoihin, metsähallitus saa vesialueidensa mukaisen korvauksen yleisistä viehekorttivaroista, valtion maan virkistyskäyttöön liittyvistä yritystoiminnoista tulee vuokratuloa. Ei ole suotavaa, että näihinkin tuloihin liittyvien palvelurakenteiden ylläpito sysätään nyt kuntien tai järjestöjen hoidettavaksi rakenteiden purkamisen uhalla.

**LESTIJÄRVEN KUNTA**

Esko Ahonen Jarmo Kanninen

kunnanjohtaja toimistosihteeri